সিঙ্গুর আন্দোলনের সময় বলেছিলেন, জোর করে জমি নিতে গিয়ে ভুল করেছিলেন দলের নেতারা। ‘হেলে ধরার ক্ষমতা নেই, কেউটে ধরতে গেছে’ বলে তৎকালীন মুখ্যমন্ত্রী বুদ্ধদেব ভট্টাচার্যকে ব্যঙ্গ করে বিস্তর হাততালিও কুড়িয়েছিলেন। পরের ঘটনাক্রম সবারই জানা। সিঙ্গুর থেকে ন্যানো প্রকল্প সরেছে, সিপিএম থেকে বহিষ্কৃত হয়েছেন রেজ্জাক মোল্লা। মাঝে কিছুদিন নিজের দল গড়ার কথা বললেও শেষ পর্যন্ত করে উঠতে পারেননি। সেই রেজ্জাক মোল্লাকেই নেতাজি ইনডোর স্টেডিয়ামে কার্যত ‘জামাই আদর’ করে দলে নিয়েছিলেন মমতা বন্দ্যোপাধ্যায়। কিন্তু একদা সিপিএম-কে ‘ভোগানো’ রেজ্জাক যে তাঁরও বিড়ম্বনা বৃদ্ধির কারণ হবেন তা কি বুঝতে পারেননি তৃণমূল নেত্রী?
রেজ্জাক দলে এলে অন্য কোথাও না হোক, তাঁর খাসতালুক ভাঙড়ে যে তৃণমূলের অভ্যন্তরীণ গণ্ডগোল বাড়বে, তা বুঝতে রাজনৈতিক পণ্ডিত হওয়ার প্রয়োজন হয় না। একদা মেরে, রেজ্জাক মোল্লাকে হাসপাতালে ভর্তি করা আরাবুল ইসলাম, দলের নির্দেশ মেনে রেজ্জাকেরই অনুগত সৈনিক হয়ে কাজ করবেন, সেটা আশা করাটা একটু বাড়াবাড়ি হয়ে যাবে। কিন্তু ভাঙড় দখলে মরিয়া তৃণমূল নেতৃত্ব সেটা বুঝেও বোঝেননি। ফলও ভুগতে হচ্ছে হাতেনাতে। এতদিন ভাঙড়ে আরাবুল-রেজ্জাক দ্বন্দ্বতেই ক্ষান্ত ছিল। তার সঙ্গে এবারে যোগ হয়েছে জমি আন্দোলন নিয়ে রেজ্জাকের আলটপকা মন্তব্য। স্থানীয় বিধায়ক হিসেবে ভাঙড়ে বিদ্যুৎ সাব-স্টেশন তৈরির প্রকল্প নির্বিঘ্নে শেষ করার দায়িত্ব রেজ্জাক মোল্লার উপরেই পড়েছিল। যথারীতি রেজ্জাকের পথের কাঁটা হয়ে দাঁড়ায় আরাবুল বাহিনী। তার সঙ্গে যোগ হয় প্রকল্প নিয়ে গ্রামবাসীদের ক্ষোভ। অভিযোগ, ভোটের আগে ভাঙড় থেকে জিততে মরিয়া রেজ্জাক, বিদ্যুৎ সাব-স্টেশন হবে না বলে গ্রামবাসীদের প্রতিশ্রুতি দিয়েছিলেন। মন্ত্রী হওয়ার পরে সেই তিনিই সাব-স্টেশন তৈরি করতে দেওয়ার জন্য গ্রামবাসীদের বোঝাতে শুরু করেন। তার সঙ্গে স্বভাবসিদ্ধ ভঙ্গিতে বিতর্কিত মন্তব্য তো ছিলই। সাব-স্টেশন তৈরির পরে স্থানীয় মহিলাদের সন্তানধারণ ক্ষমতা কমে গেলে ‘হাইব্রিড বাচ্চা’ এনে দেওয়ার কথা প্রকাশ্যেই বলেন রেজ্জাক। রেজ্জাকের এহেন মন্তব্যকে মোটেই ভাল ভাবে নেয়নি সাব-স্টেশনের বিরোধিতা করা গ্রামবাসীরা। 
আর এখন তো রেজ্জাকের নাম শুনলেই তেলে বেগুনে জ্বলে উঠছেন ভাঙড়ের বাসিন্দারা। মুখ্যমন্ত্রী নির্দেশ দিলেও তাই মঙ্গলবার ভাঙড়ের উত্তপ্ত এলাকাগুলিতে ঢুকতে পারেননি তিনি। চাষীদের চোখে তাই এখন ‘চাষীর ব্যাটা’-ই বড় ‘ভিলেন’। এখানেই শেষ নয়, বিপদ বুঝে এখন জমি আন্দোলনের জন্য দলের একাংশকেই প্রকাশ্যে দায়ী করতে শুরু করে দিয়েছেন রেজ্জাক মোল্লা। যা তৃণমূলের অস্বস্তি আরও বাড়িয়েছে।
আরও পড়ুন
ভাঙড়কাণ্ডে মহাসঙ্কটে তৃণমূল, উদ্বিগ্ন মমতা। তিন নেতার উপর ঝুলছে শাস্তির খাঁড়া
অগ্নিগর্ভ, মাটি- মানুষ- মৃত্যু
সিপিএম থেকে বিতাড়িত নেতাই এখন মমতা বন্দ্যোপাধ্যায়ের মাথাব্যাথার বড় কারণ। রেজ্জাক নন, ভাঙড়ের বাসিন্দারা চাইছেন খোদ মুখ্যমন্ত্রী সেখানে যান। সিঙ্গুরে ১০০০ একর জমি অধিগ্রহণ করতে গিয়ে বিপাকে পড়েছিল বুদ্ধদেব ভট্টাচার্যের সরকার। কিন্তু নিজের খাসতালুকে মাত্র ১৩ একরের উপর বিদ্যুৎ সাবস্টেশন তৈরির কাজও নির্বিঘ্ন করতে পারলেন না ভাঙড়ের বিধায়ক। রেজ্জাক মোল্লা হয়তো নিজেও বুঝতে পারছেন, কেউটে দূরে থাক, হেলে ধরাটাও এক এক সময় কত কঠিন হয়ে যায়।
কয়েকদিন আগে ভাঙড়ে রেজ্জাক মোল্লার ‘হাইব্রিড বাচ্চা’ নিয়ে বিতর্কিত মন্তব্য, দেখুন ভিডিও